Papersnake/gushiwen huggingface dataset:
送邑侯舒公入觐
梁彦锦（明代）

白雪词臣出牧年，风流儒雅正翩翩。弦歌夜彻千家月，生意春回万户烟。

汗简史应题彩笔，口碑民自祝青天。甘棠不独思遗物，行见芳名列御前。
句
释惠崇（宋代）

朱旗凌雪卷，画角入云吹。
临江仙
山主（元代）

闲向北邙山下过，侵天桧柏寒松。愁云惨淡罩群峰。

昭阳冈上，坟冢列千层。

也有周秦并汉魏，齐梁晋宋唐宗。哀声歌举送英雄。

古来多少，尽葬北邙中。
冬除夜书情
卢延让（唐代）

兀兀坐无味，思量谁与邻。数星深夜火，一个远乡人。

雁翥天微雪，风号树欲春。愁章自难过，不觉苦吟频。
太行道
岳珂（宋代）

太行羊肠坂九折，云黑风乾尺深雪。
堇泥道滑木叶寒，辘辘车声行复歇。
华山有马久脱辕，归来牧野经几年。
一从仓箱事居积，聊以知道烦长鞭。
前车已覆覆道左，天井关头夜明火。
后车趣驾开井陉，唱筹仍复催连营。
关山青草春二月，单轨一冬曾结辙。
鬃颓毛落双膊高，引领皮穿眼流血。
去年搏手双弮空，今年三月甬道同。
可怜驽力不敢惜，辕下亦觉盐车能。
君恩天大示弗服，桃野已甘偕觳觫。
感恩伏枥饱秣刍，犹为太行忧后车。
和刘后村梅花绝句
黄珩（宋代）

丰钟逐散晓云遮，我欲伸冤玉帝家。
青女一身都是胆，年年随下月偷花。
兵乱后自嬄杂诗 其二十二
吕本中（宋代）

嬖孽开边隙，羌胡恃衅端。天戈增照耀，国步向平安。

骑吹春容远，孤烽战气残。妖星稍退舍，便览老怀宽。
老子度关图送张会稽为寿
杨杰（宋代）

秘藏函谷关中子，持赠蓬莱阁上仙。愿得髭须如此老，却教龟鹤羡长年。
送从弟筹任告成尉
许棠（唐代）

海上从戎罢，嵩阳佐县初。故人皆羡去，吾祖旧曾居。

地古多生药，溪灵不聚鱼。唯应寻隐者，闲寺讲仙书。
赤金峡道中作 其二
毕沅（清代）

群孤天迥雁声哀，木脱亭皋驿路开。秋草绿销盘马地，夕阳红上晾鹰台。

漫言壮士遐荒戍，剩有儒生绝塞来。何代战场堪惨目，冷风吹散髑髅灰。
蓦山溪（暮秋赏梨花）
曾觌（宋代）

凋红减翠，正是清秋杪。深院袅香风，看梨花、一枝开早。珑璁映香，依约认娇颦，天淡淡，月溶溶，春意知多少。

清明池馆，芳信年年好。更向五侯家，把江梅、风光占了。休教寂寞，辜负向人心。檀板响，宝杯倾，潘鬓从他老。
东林七问 其二 问影
成鹫（清代）

屏迹茅檐下，追随日以疏。偶然到城市，未免识侬渠。

造物静相对，此身常有馀。何时谢形役，不敢惜离居。
少年游
杜安世（宋代）

小楼归燕又黄昏。寂寞锁高门。轻风细雨，惜花天气，相次过春分。

画堂无绪，初燃绛蜡，罗帐掩余薰。多情不解怨王孙，任薄幸、一从君。
送李德素归舒城
黄庭坚（宋代）

僧夏莫问途，麦秋宜煮饼。
北寺旬休归，长廊六月冷。
簟翻寒江旬，茶破苍璧影。
李侯为我来，遽以归期请。
青衿废诗书，白发违定省。
荒畦当鉏灌，蠹简要签整。
挽衣不可留，决去事幽屏。
天恢猎德网，日饎养贤鼎。
此士落江湖，熟思令人瘿。
胸中吉祥宅，膜外荣辱境。
婆娑万物表，藏刃避肯綮。
人生要当学，安宴不彻警。
古来惟深地，相待汲修绠。
祭方丘乐章。顺和
褚亮（唐代）

万物资以化，交泰属升平。易从业惟简，得一道斯宁。

具仪光玉帛，送舞变咸英。黍稷良非贵，明德信惟馨。
观书有感
胡宏（宋代）

今日曾知进步来，彀愚深自克多才。
些儿不闭公门户，尽首多才打不开。
寒夜曲
朱涣（唐代）

寒夜夜政长，愁人背灯立。
惊风摇竹树，栖鸟堕复集。
山空接响多，室静虚白入。
怊怅不成眠，残钟晓边急。
望香垆峰
晁补之（宋代）

危楼曲径群岩遍，蜡屐青鞋到处逢。
更上五峰双剑表，香垆依旧半天中。
青神舟中不得见峨眉山与亥白兄饮酒排闷
张问陶（清代）

青神县前江水湾，白云遮断峨眉山。平生骂佛得奇报，僮仆惊眉无好颜。

我到人间无不可，肯随老媪谈因果。酒坛乍破一船香，后祭江神先祭我。

醉后聊倾一杯酒，为问普贤犹在否。我今未死普贤死，眼底请看谁不朽。

世人结队朝峨眉，一步一拜头頍頍。峨眉见我独逃避，毕竟我奇山未奇。

丹棱彭君古豪杰，对子常笑峨眉劣。曾向华严顶上来，尺山寸水皆能说。

始知古人多妄语，偶然托兴非心许。君不见宋玉《高唐赋》最工，巫山可有行云女。
送梁惟敬省兄还五羊
江源（明代）

江南客子省兄归，正值长安二月时。冰泮潞河春水阔，寒辞燕市日光迟。

孤舟夜雨彭城梦，千里晴云瘴海思。相送何须折杨柳，为君三诵渭城诗。
和君时弟
彭汝砺（宋代）

老马青骢色，扁舟画鹢文。长烟横作带，叠浪似成纹。

北岭夜收雨，南冈朝出云。赋诗知有意，畎亩不忘君。
岁除日与晓沧登金山
丘逢甲（清代）

一年三百六十日，祗馀此日谁能閒！城人十万閒者两，短衣杖策登金山。

寒光万里动西极，青山也作岁除色。中原一发苍茫间，独有雄心除不得。
降旨截漕十万石为徐州凤阳各郡县仓储之备诗以言志
弘历（清代）

加赈至夏五，民犹未免饥。平粜及借种，诸政命齐施。

常平虽积贮，展转将无遗。我身纵北来，我心每南驰。

彭城实亲历，瘟疫方乘时。不待监门图，目睹嗟流离。

凤阳所属县，闻亦同沛徐。惠但施经见，向隅岂其宜。

夏非截漕时，灾重不可泥。分贮补仓缺，缓急可赖之。

与我共治者，宁非良有司。体此在抱心，推行其善为。
寓兴十首 其五
张至龙（宋代）

种鞠一百丛，九月开盈枝。莫言无好花，好花开较迟。
德寿宫即事六首
任希夷（宋代）

霜晓君王出问安，宝香随辇护朝寒。
五云深处三宫宴，九奏声中二圣欢。
送镇江张禹功献边事未报过建康谋辟
曾丰（宋代）

边上事千种，袖中书一编。
曳裾逢白眼，骧首隔青天。
又辍安刘手，而撑访戴船。
严公犹欠士，应辟老诗仙。
六言偈四首
刘克庄（宋代）

浪云如雾如电，又如天海一沤。
金棺现两脚板，铁叶护死髑髅。
送王坦夫由淮南入京
谢薖（宋代）

王郎乘兴上扁舟，数遣书来写我忧。奏牍三千待金马，卷帘十里梦扬州。

桃花水涨理归楫，莲叶杯香消客愁。白发倚门长望子，细君应赋大刀头。
题椿桂堂
王信（宋代）

乡与子直游胶庠，是时子明居侍旁。
友于学问相激昂，声华日侍翰墨场。
仲氏一第如探囊，伯氏随即凌云翔，
已快雁塔书雁行。君家余庆未易量，
二龙三凤同呈祥。一门竞爽如圭璋，
前后继踵名相望。夥为十佛经中光。
联翩不羡金华堂，会稽何独夸诸黄。
世言燕山窦十郎，一枝椿老五桂芳，
君今取此名其堂。荐绅荣之富篇章，
几与窦氏争颉颃。吾家亦颇推吾乡，
自从仲父闓天荒，五登科第于太常，
枝分派别各一房，敢与君家相比方。
夫人更喜寿且康，岁时罗列称寿觞。
彩衣青紫交焜煌，人生至乐见未尝。
源深允矣流必长，孙枝更接秋风香。
洞仙歌·广寒晓驾
仲殊（宋代）

广寒晓驾，姑射寻仙侣。偷被霜华送将去。过越岭、栖息南枝，匀妆面、凝酥轻聚。爱横管、孤度陇头声，尽拚得幽香，为君分付。水亭山驿，衰草斜阳，无限行人断肠处。尽为我、留得多情，何须待、春风相顾。任倒断、深思向梨花，也无奈寒食，几番春雨。
颂古二十六首
释嗣宗（宋代）

万仞峰前握手时，清歌一曲少人知。
但见瞎驴惊宇宙，不知法眼付传谁。
饯薛大夫护边
李峤（唐代）

荒隅时未通，副相下临戎。授律星芒动，分兵月晕空。

犀皮拥青橐，象齿饰雕弓。决胜三河勇，长驱六郡雄。

登山窥代北，屈指计辽东。伫见燕然上，抽毫颂武功。
伏枕四首
马之骏（明代）

坐见炎天徙日圭，欢悰闲绪想多暌。
被中诵赋知群虱，窗外名谭有曙鸡。
好友关心频送喜，痴姬多事却偷啼。
似闻桥畔君平卜，渐向晴秋起杖藜。
苏文忠昌黎伯韩文公庙碑
黄钊（清代）

井络一星出岷峨，度入牛女周天河。森然北斗灿南纪，精气互贯参羲娥。

城南夜光烛万丈，蒙荆密莽同搜罗。韩祠断碑鬼物守，苏公奋笔如挥戈。

失桑咸池大伞拥，祝融海若长绅柁。秕糠扫尽汰蜉屑，云锦织就遗龙梭。

投文徒鳄遗衙吏，作书诋佛驱天魔。大荒披发返阊阖，焄蒿荐祀悲滂沱。

丹黄蕉荔期肸蛮，水旱疾疫烦总呵。精神在地若井水，至理妙喻无差讹。

伊苏距韩三百载，元祐事略同元和。斗牛不神坐埋困，磨蝎守命遭谗诃。

蛮荒窜谪等一辙，泷吏后有春梦婆。天其以我为箕子，要荒此意留则那。

当时饱吃惠州饭，乌云红日楼头过。游潮六日访遗泽，韩山片石来摩挲。

经师已少赵天水，子野绝粒为头陀。存神过化理则一，海潮元气相荡摩。

潮阳儋耳两开辟，手凿混沌芟蓬科。此碑百世立师表，不与荆棘悲铜驼。

雨淋日炙半蚀剥，尚镇魑魅褫蛟鼍。我来睹此思石鼓，两公旷代同赓歌。
访奭公宿和其韵
徐照（宋代）

枯株围古寺，长觉夜寒增。
坐听风吹雪，吟移佛照灯。
灰沉麟骨碎，茶沸蟹涎凝。
何计从师老，生涯若履冰。
再和 其一
吕南公（宋代）

浮桁门外树如城，归路迢迢梦易惊。嗟我衰迟从旅食，感君存易有诗情。

牡丹不在儒宫种，杜宇偏当静夜鸣。劳费主公怜苦淡，驼蹄时劝一杯羹。
次许宰普惠院祈雨韵
庄梦说（宋代）

华鲸呼客响修廊，杖履来游檐葡堂。
窣堵擎天光缭绕，远山排闼翠昂藏。
高僧宴坐须古，县尹新题诗句香。
照镜曲
刘崧（元代）

蟠螭双衔锦带红，妆台刻玉秋玲珑。
彩云忽开紫鸾舞，明月夜堕香奁中。
美人妆罢房栊杳，鹦鹉呼寒帐中晓。
拍簇花迎笑靥开，低飞黛绿秋娥小。
满庭桃李各娇春，顾影含羞便恼人。
愁来独掩云屏宿，手持宝钗扣寒玉。
吴锦蜀粉暗消磨，泪满菱花奈别何。
不知昨夜愁深浅，但觉朝来华发多。
次韵师厚答马著作屡赠诗
黄庭坚（宋代）

尝闻马南郡，少有拔俗韵。
寒灰几见溺，铩翮常思奋。
桐薪鸣灶几，剑气吐吴分。
多言世益嗤，当律心自隐。
家虽四立壁，仕要三无愠。
会将渔父意，往就庄生问。
谒金门（李府尹美在）
朱子厚（宋代）

待借留、几曾留得，来鸿空怨秋老。至今父老依依恨，犹说李将军好。东门草。早不为东风，遮却长安道。余民如槁。愿金印重来，洪都开府，定复几时到。

秋江鹭，尤记当年潦倒。沧洲无复华皓。朝饥堕泪荒田雨，洗忆窝蜂败扫。天能报。看凤烛亭亭，玉树宽人抱。风霜善保。但逢驿寄书，无书寄语，要说趋朝早。
句 其六
释从垣（宋代）

杜宇一声苍树远，黄鹂三啭落花深。
寄吕惠卿吉甫兼简林伯通
王令（宋代）

踆踆门外马，客至知谓谁。
昔面尚未逢。那论心相知。
揖客拜上堂，谢客辱弗遗。
寒暑相问酬，唯诺坐无为。
静默近尤远，多言足瑕玼。
勉从客所论，还顾所雪非。
念此废无益，对书坐长嘻。
独思同怀子，念远莫见之。
岂无寄我书，岁晚若苦迟。
闻颇困王事，岂无闲暇时。
况有同僚贤，相期在书诗。
人生天地间，常恐食所縻。
去就两莫谋，会合宁有期。
余病不自乐，旧学益以隳。
近者非所同，远者劳梦思。
江水日夕东，道途宛而夷。
寄书当在勤。无谓往还稀。
渔家傲
王之道（宋代）

海岱惟青遗一老。禁垣清切亲曾到。独直固劳非所好。谁信道。才如权相从来少。

把酒自歌还自笑。醉中万事都齐了。绝唱清歌仍敏妙。声窈窕。行云初遏渔家傲。禁垣清切并独直，权德舆事。
临江仙 其四 同纫兰四妹作，即呈雪兰大姊、蘅芳、蓉岑两妹，并怀顾羽素表妹，无锡王畹兰五妹
杨芸（清代）

记得笔床香一瓣，轻笼檀晕凄迷。怜花书遍懊侬题。

伶俜花外立，横影上春衣。

向晚琼奁妆半懒，嫩凉障袖风低。送春特到绿窗西。

多情留月住，疏柳夜乌啼。
舟出龙江奉次廖教授同舟述怀之作
刘崧（元代）

承恩解组下蓬莱，万里归舟拂曙开。东日高衔潮水上，北风平渡海门来。

乡情浓似宫壶酒，心事寒于野烧灰。归到西溪寻旧隐，追随还许日迟回。
九歌 其五 感昔
郭之奇（明代）

遣思兮晴春，怡情兮夜月。问春月兮几何，曾雨风兮频龁。

风及朝兮山鸣，雨连夕兮波蹶。飞玉峡兮泫淋，下金川兮冯㶿。

已入眼兮凄然，矧予肠兮多愲。抚时地兮低徊，念伊人兮存没。

一悼临江座师张紫波，过其地而有感也。一悼公车自从叔，于庚午冬是日是地相遇。

挹洄水兮书哀，隐诸怀兮悾惚。憺吾舟兮容容，望西江兮浩勃。

出钟陵兮故都，缆滕阁兮旧阙。西山雨兮南浦云，思古人兮坐超浡。

彼一时兮此一时，今与昔兮波中汩。杳予胸兮曷穷，亦长流兮无竭。

但有思兮在心，随所地兮惊骨。夜来梦兮魂飞，烟涛恶兮难越。

晨枫振兮萧萧，晓莺啼兮矻矻。欲轻此愁声兮不闻，故来予枕上兮迷忽。
寄题张殿直长春亭
强至（宋代）

甲第俯河湄，修亭面势宜。
琴樽长有乐，草木似无衰。
境胜青山敌，心閒白日迟。
祖良迷大隐，独与赤松期。
夏夜独坐披襟当风颇有秋意赋此寄怀
谢榛（明代）

散发南楼夜，翛然披素襟。
蛩声依草际，萤火落墙阴。
老破当年梦，秋生久客心。
遥思苔石上，坐听美人琴。
军中乐二十首有序 其七 击剑
张元凯（明代）

剑佩昆吾靖朔边，镮生明月匣生莲。斑痕任积边庭血，一击精灵耀紫烟。
得子云和篇约元宵见访再用前韵以速之二首
吴芾（宋代）

花开本是待春来，天遣春先荐我杯。
君莫疑花开太早，相思一夜发寒梅。
登白云第一峰
王渐逵（明代）

石巘崚嶒倚碧虚，凭高一望意踟蹰。
海涛东合地维缺，山势北来天拄孤。
落日空台开霸业，断厓荒草暗王图。
兴亡今古非吾事，惟爱春风长绿蒲。
和季平哭小女时避地灵峰
郑刚中（宋代）

荒山藤束木皮棺，见此令人鼻骨酸。
自是杏殇风易剪，不须惭痛泪阑干。
立冬即事二首·其一
仇远（宋代）

细雨生寒未有霜，庭前木叶半青黄。
小春此去无多日，何处梅花一绽香。
山花子（春暮）
刘辰翁（宋代）

东风解手即天涯。曲曲青山不可遮。如此苍茫君莫怪，是归家。

阊阖相迎悲最苦，英雄知道鬓先华。更欲徘徊春尚肯，已无花。
十月十四夜月下 其二
郑孝胥（清代）

天王乃见幽，毕世意不展。疑狱卒难明，孤臣涕空泫。
思云轩为罗师尚赋
凌云翰（元代）

思亲长日看云生，亲殁因轩寓旧名。先世独推罗仲素，今人重见狄怀英。

心关瞑色随乌集，目极秋容与雁征。每为三山歌陟岵，萧萧风雨候鸡鸣。
思游峨嵋寄林下诸友
齐己（唐代）

刚有峨嵋念，秋来锡欲飞。会抛湘寺去，便逐蜀帆归。

难世堪言善，闲人合见机。殷勤别诸友，莫厌楚江薇。
度秦岭
张舜民（宋代）

狗日去中山，春尽抵冯翊。
闰晦适石城，发轸蒙再谪。
有姪佐晋阴，所幸在肘腋。
儿女本天爱，未免各分北。
同行五六口，出关已登陟。
舍去两京道，右手入大谷。
入谷路崎岖，少前屡颠踬。
秦岭生所闻，今日乃相识。
一舍蹑其跌，两舍跨其脊。
东井闻水声，南箕观簸析。
西历华山小，北瞰黄河赤。
大荔信毫末，中条真拳石。
终夜听猿啼，白昼履虎迹。
俯仰天地间，浩然为一色。
是时甫中元，寒冻地欲坼。
婢仆急榆火，腹背互熏炙。
辗转竟号呼，良久各苏息。
其南差濔迤，稍降已温液。
及至洛水滨，挥汗复畴昔。
乃知高卑殊，能使气令易。
商於固善地，又且近乡国。
感涕荷君恩，死生宁有极。
凡人历艰险，乃心方惊策。
常使处燕安，政如怀鸩毒。
所以古先人，平居犹运甓。
公子
李商隐（唐代）

外戚封侯自有恩，平明通籍九华门。

金唐公主年应小，二十君王未许婚。
次韵王次之龙图六绝 其一
孙觌（宋代）

拨雪披云粥面浓，三杯困卧北窗风。悠然一梦南柯去，千骑靴刀帕首红。
答光州王使君
马戴（唐代）

信来淮上郡，楚岫入秦云。自顾为儒者，何由答使君。

蜕风蝉半失，阻雨雁频闻。欲识平生分，他时别纪勋。
读信陵君传
安全（清代）

信陵上客重侯生，大义何如毛薛明。不请宠姬能授印，无伤宿将可驱兵。

败秦快举千秋慕，救魏奇功一语成。独惜博徒终自匿，但传处士不留名。
灯花 其二
李纲（宋代）

光铓长吐焰，顷刻遽开花。玉粒乍排粟，金英初擢芽。

谪官那有喜，旅食未还家。对尔翻惆怅，飘萧双鬓华。
双井图
徐得之（宋代）

异时生出鬼门关，及去宜州竟不还。
意者早知名是累，持锄应只在家山。
巫山一段云·霞友无尘虑
马钰（金朝）

霞友无尘虑，云朋绝事情。气神相结净中清。谈笑大丹成。好把碧桃采摘。专献蓬瀛仙客。大家同共庆重阳。开宴一齐尝。
周太祖
王十朋（宋代）

出镇雄藩势已危，拥兵乘衅袭京师。谁知一代生灵主，元是雕青郭雀儿。
答郭皋旭
屈大均（明代）

知子云天义至高，相逢每念笔耕劳。养亲未有彫胡饭，惭愧山阴一顾翱。
作雪
陆游（宋代）

荒村雪欲作，耄叟病无聊。
树暝乌鸢集，茆深雉兔骄。
溪滩观趁渡，岭路数归樵。
即死无它憾，终身负圣朝。
正月八日喜霁
张镃（宋代）

未春天气已佳晴，病起光风满意明。
竹色舞帘金翠活，鸟声穿户角宫成。
黄麻天上登周召，浊酒林间慕绮荣。
从此寻芳绕阡陌，野翁相遇诧时平。
舟次严子陵濑 其三
黄裳（宋代）

交游分在红尘外，主客缘从紫极中。各有志存休见迫，经邦须访渭川翁。
和袁德平
薛汉（元代）

世路不可涉，风霜苦见侵。园庐长入梦，岁月易惊心。

木落秋容瘦，云昏雨意深。登楼试长望，烟水晚沈沈。
用蔡伯世韵作诗寄之兼简吕居仁兄弟十首 其六
饶节（宋代）

见弹已求炙，亡羊犹补牢。功成无早暮，事竟等卑高。
过中岩渡月出峨眉山上
程公许（宋代）

返照中岩渡，峨眉分外清。一弯新吐月，共我两忘形。

露下沙逾白，宵寒酒易醒。荻花风索索，拥被不堪听。
七十九吟十首
刘克庄（宋代）

便有凤从千仞下，更无虎守九重门。
拔茅初喜仕途泰，起蕝乃知皇帝尊。
余床帐为过兵捲去答梅山弟用余韵见寄
陈著（宋代）

一床破帐护衰翁，席捲俄随掠骑东。与妇同围肤炭火，呼儿排作肉屏风。

从来不起羊羔想，困倒何妨蝶梦通。乱世流离多露宿，盖头有屋未为空。
感愤
陆游（宋代）

今皇神武是周宣，谁赋南征北伐篇？四海一家天历数，两河百伐宋山川。
诸公尚守和亲策，志士虚捐少壮年！京洛雪消春又动，永昌陵上草芊芊。
句 其七
袁毂（宋代）

笋供四宇庖相继，酒酿多年饮易醺。
寿应茶马
李曾伯（宋代）

太微一宿烛鱼凫，已奏平反课转输。
绿碾雨前舒凤爪，青鎌雪外长龙颅。
班崇东壁图书府，惠畅西夷道德涂。
伫佐修壤歌六月，载铭石鼓会东都。
句
李逢吉（唐代）

姮娥归处月华深。
送黄景声秘丞提举浙西
楼钥（宋代）

江夏无双第一人，清明久矣动簪绅。
心平气劲无偏党，好在皇朝作争臣。
与林施诸子秋夕自蓝原游云谷至澄浒迂宿保国寺寺在九顿峰下
傅汝舟（明代）

出山复入山，迂策桃花源。本为游览来，行止未须论。

十里到谷口，九峰回寺门。老僧夙好事，深夜具鸡豚。

饮酬自閒细，酒中有真乘。良朋发箫鼓，野客击钟磬。

踌蹰烟语微，萧索月林暝。明发望赫曦，千崖一微径。
白云堂
释维琳（宋代）

堂与碧山对，白云长作邻。
日暮白云合，谁见白云心。
知县次韵来复寄二首
曹彦约（宋代）

亭亭青琅玕，冰霜崔嵬心。
虽无桃李姿，知非柴荆林。
凉风西南来，清圆弹空音。
其谁齐彭殇，相从山之阴。
题王得臣护亲丧归平阳卷
龚璛（元代）

北人莫作江南土，陟屺之悲贫莫伤。辛苦平阳王孝子，三千里外护亲丧。
鲜于东之晋伯之子赠诗次韵
晁公溯（宋代）

资州太守知衰懒，日日倒床惟睡浓。
走送甘鲜三百颗，似君风味喜相逢。
邓州路中作
白居易（唐代）

萧萧谁家村，秋梨叶半坼。漠漠谁家园，秋韭花初白。

路逢故里谁，使我嗟行役。不归渭北村，又作江南客。

去乡徒自苦，济世终无益。自问波上萍，何如涧中石。
悟性寺
潘正夫（宋代）

乱山深处出楼台，秋入群松万壑哀。
岚翠逼人清似雾，滩声落石响如雷。
氐州第一
杨泽民（宋代）

潇潇寒庭，深院绣盖，佳人就中娇小。半额装成，纤腰浴罢，初著铢衣缥缈。徐整鸾钗，向凤鉴、低徊斜照。情态方浓，憨痴不管，绿稀红老。

闲苑春回花枝少。漫微步、芳丛频绕。密意难窥，幽欢未讲，时把琵琶抱。但多才强傅粉，何须用、千金买笑，一枕春醒，笑巫阳、朝云易晓。
鸡鸣台
陈琏（明代）

函关之东形势好，谁筑高台临大道。鸡声寂寂台久荒，极目平原暗秋草。

昔在七国争雄年，田文好客谁能先。手挥黄金若土苴，珠履门下常三千。

西入咸阳曾未久，几乎委身雄虎口。机谋已遂幸东还，狗盗鸡鸣誇益友。

早使文知重贤士，当时不堕嬴秦计。徒窃狐裘献幸姬，间关出走真儿戏。

文但好客能轻财，大义不明良可哀。岂不见郭槐昔年称国士，燕山便筑黄金台。
同卫尉崔少卿九月六日饮
姚合（唐代）

酒熟菊还芳，花飘盏亦香。与君先一醉，举世待重阳。

风色初晴利，虫声向晚长。此时如不饮，心事亦应伤。
蒋子宜约游义安寺不果就饮于家有诗次韵
李昱（明代）

亦知高谊重交游，投辖相欢醉未休。别墅尊罍过永夜，上方钟磬隔清秋。

渊明岂是辞莲社，安道何须见雪舟。剩水残山看不厌，杖藜还复为君留。
烈山
施世纶（清代）

川末见秋山，浮波一点石。独留万古青，拄破长江白。

我生爱探奇，浩荡寻绝迹。采药步层阿，隋钟到仙宅。

境静云鸟来，崖幽松竹积。何异蓬岛居，地隔红尘色。

吾愿结吾庐，栖迟此岩壁。
赠星学彭砥斋
姚勉（宋代）

彭君妙星数，为人说穷通。
爵禄特磨钝，是名砥斋翁。
我钝不可磨，礲砺烦良工。
寸铁足刳蟇，遥遥广寒宫。
开元寺留题
佚名（宋代）

双松偃亚老龙起，唤得清风到别楼。
尚忆曩年诗酒伴，几回天际识归舟。
台阁相连驾远空，乱山烟霭夕阳中。
眼前风物初非旧，惟有清凉一寺同。
句
华山道人（宋代）

北蕃群犬窥篱落，惊起南朝老大虫。
拾得磨墨寒山题岩赞 其二
释了惠（宋代）

高兴上层巅，断崖收晚烟。笔底两三字，人间千百篇。

心手不相知，石上墨成池。劫石有消日，此墨无尽时。
闰九月燕子矶登高用寒字
吴兆（明代）

闰月萧萧万木残，危矶袅袅压江湍。
却登高处萸重佩，尚有余江菊再看。
浦口云深帆影暮，石头风急雁声寒。
松亭萝磴闲行遍，正近斜阳莫倚阑。
蝶恋花
李之仪（宋代）

玉骨冰肌天所赋。似与神仙，来作烟霞侣。枕畔拈来亲手付。书作终日常相顾。

几度离披留不住。依旧清香，只欠能言语。再送神仙须爱护。他时却待亲来取。
送徐三母舅
吴俨（明代）

我观天下人，一一皆有母。独我无母儿，少小依诸舅。

朅来幸长无，恒不侍左右。微官远乡闾，薄禄恋升斗。

舅从江南来，出迎急奔走。扶掖上高堂，百拜九顿首。

开樽呼小童，具馔命新妇。婴儿喜牵衣，效我前为寿。

岂是骨肉情，天然知所厚。欢声动比邻，自卯饮至酉。

人生百年中，此乐良不偶。舅呼我来前，我乐汝知不。

见汝犹见娣，意岂在樽酒。乐极翻无悲，又恐别不久。

秋风吹薄衣，斜阳挂衰柳。恨无鲁阳戈，匆匆遽分手。

昔日渭水阳，今朝潞河口。世异情不殊，所乏惟琼玖。
赠崔驸马
杨巨源（唐代）

百尺梧桐画阁齐，箫声落处翠云低。

平阳不惜黄金埒，细雨花骢踏作泥。
缘识 其二
赵炅（宋代）

玉浆时复咽于津，通畅全胜百味珍。满口馨香兼自得，颜容改变作真人。
寄建康留守制使赵用父都丞侍郎
戴复古（宋代）

燕许文章笔，片言轻万金。
先人十诗序，孝子一生心。
入手方为宝，三年等到今。
九泉应有望，取璧照山林。
题李白观庐山瀑布图
胡奎（元代）

我思仙人，乃在南斗之下香炉之峰。手招五老白云里，掀髯玉立凌天风。

不知何年鬼斧凿破混沌窍，绝顶直与银河通。上有奔崖喷壑之飞流，下有横江饮涧之长虹。

白波九道走东海，流转万古无终穷。仙人词源亦如此，天然秋水生芙蓉。

开元召入黄金屋，挥毫醉写清平曲。鸣凤不栖阿阁巢，青蝇翻污连城玉。

金鸡放赦夜郎回，生死托交鹦鹉杯。人间斗酒醉不得，此水可涤愁怀开。

酒星在山头，酒泉在山下。便当酿作蒲萄醅，不费千金之裘五花马。

胡为梦落峨眉亭，千年一去不复醒。画中仿佛见颜色，屋梁落月秋冥冥。

闻道骑鲸入瀛海，神游汗漫知何在。大鹏借我垂天云，八极三清会相待。
项羽
徐钧（宋代）

猴冠不肯王关中，衣锦思归意气雄。
一曲虞歌数行泪，悬知无面见江东。
八宝妆 咏未央宫铜奁
曹贞吉（清代）

渭上西风，渔床晚照，铁网千丝初举。翡翠迷离光映水，一片苔痕凄楚。

咸阳遗制，花天月地楼台，蜂黄蝶粉重重护。细字虫鱼绣断，依稀金缕。

未央抛掷何年，昆吾村外，湿磷入夜偷聚。惯点缀、鲛宫眉妩，问飞燕、菱花曾贮。

思伴侣、铜驼陌上，黄昏听尽潇潇雨。算流落人间，玉箱也出茂陵去。
对竹引
耶律铸（宋代）

劲节淩云汉，沈沈翠如束。春静锁窗深，惊风碎寒玉。

联声金凤凰，双飞夜双宿。寂寞野桐花，年年老空谷。
李寅之招饮同登九江城 其五
方回（元代）

覆却罔攸测，理乱非所任。兀兀兔株意，哀哀莺谷音。

识骥伯乐兔，放麑西巴心。怀惠在夙昔，观过匪斯今。

赖公极忠厚，良用开我襟。
出真阳峡十首
杨万里（宋代）

春光浓里更江行，画舫分明是水亭。
出了真阳恰惆怅，数峰如笋雨中青。
送新除国博徐员外知婺州
徐铉（宋代）

怜君尽室泛安流，职重官新未白头。
楚老欢迎归旧里，春风留白过扬州。
逢时肯更嗟庭树，属咏还应上郡楼。
宗党故人乡外少，勤勤书札缓离愁。
升堂颂古五十二首 其九
释怀深（宋代）

欲铸红炉百炼金，先烦广结众人心。刀山剑树长年苦，好为劳生发妙音。

佛手遮不得，人心自等闲。
宿采石
黄庶（宋代）

秋风宿兼葭，花落岩霜雪。
江山古兴废，荆棘垒出没。
水收凫雁声，夜静寒籁发。
渔舟自来去，笑语载明月。
诗形动笔墨，恨乏风雅骨。
谪仙为黄土，冢平名突兀。
句编天下口，千载字不灭。
人间比兴复，泉底魂魄悦。
坐诵姑熟语，酌酒当枣栗。
醉梦若可见，好句当须乞。
题画 海棠宿鸟
张玉娘（宋代）

幽禽底事倦春芳，相与栖迟宿野棠。风搅一枝香梦醒，四天烟景夜茫茫。
颂一百则
释重顯（宋代）

虎头虎尾一时收，凛凛威风四百州。
却问不知何太险。
喜刘宝学彦修得归因叙初时凄怆之意十首
张嵲（宋代）

病起回思欲去时，菟裘重到倍依依。
青苔一径空行迹，门掩残阳翠碧飞。
戏效吴语
洪朋（宋代）

风絮鹅毛乱，春畴鲜血肥。恼侬故乡梦，鸟劝不如归。
登玄都阁
朱庆馀（唐代）

野色晴宜上阁看，树阴遥映御沟寒。
豪家旧宅无人住，空见朱门锁牡丹。
光霁阁晚望
真山民（宋代）

一阁纳万象，危阑俯渺茫。
白沙难认月，黄叶易为霜。
宿鸟投烟屿，归樵趁野航。
孤吟谁是伴，渔笛起沧浪。
五月十一日生朝三首 其一
方回（元代）

浊醪儿辈尚能谋，且勿惊忧且勿愁。不肯前朝峨豸角，可于当世较蝇头。

永无紫绶金章梦，甘与青鞋布袜休。旦夕贼平岁中熟，茅柴杯外更何求。
题自画山水
德敏（清代）

好山久不见，如与故人违。追写清宵梦，深扃破板扉。

意随流水远，神逐白云飞。此地宜居我，沙头添钓矶。
残冬展假病榻消寒聊当呻吟语无伦次录存十六章 其一
查慎行（清代）

卧看星回晷景移，流光冉冉与衰期。人言宦海藏身易，自笑生涯见事迟。

夜似小年寒渐信，病非一日老方知。惟余莼菜思归兴，蚤在秋风未起时。
题舅氏耕隐图
廖行之（宋代）

平生泽物心，不计饱一吻。
中年厌道路，回首荒二顷。
有口不自餬，谁其识莘尹。
天子闵斯劳，祠官养闲冷。
庶人乃敢召，往役义唯谨。
两手不袖藏，扶犁遍畦畛。
云胡三百廛，正可一笑哂。
置之他勿问，乐此果何愠。
能敬师冀缺，弗治谢杨恽。
深思卤莽报，宁惮作劳愍。
拳拳畎亩志，尚愿国多稔。
长哦七月篇，知公非素隐。
脾疼大作
陈著（宋代）

头童面菜色，七十八年閒。
聊把吟移病，何曾笑答閒。
老妻愁日计，弱子怯时艰。
此意有谁会，门前溪与山。
和友人秋怀
卫宗武（宋代）

林薮发枯山敛眉，凛秋岂但楚臣悲。
翩翩莺燕知何往，猎猎鹰鸇正得时。
残雨晓添衣气润，新寒夜厌漏声迟。
悲风入调须频奏，妙趣惟庆心自知。
杂咏一百首·范雎
刘克庄（宋代）

不待精神契，惟凭颊舌求。
莫年荐燕客，差胜似穰侯。
醉桃源·赠卢长笛
吴文英（宋代）

沙河塘上旧游嬉。卢郎年少时。一声长笛月中吹。和云和雁飞。
惊物换，叹星移。相看两鬓丝。断肠吴苑草凄凄。倚楼人未归。
松轩
吴实（明代）

直干凌霜古，清辉似草堂。倚栏苍雪冷，捲㡢翠云凉。

向日秋停盖，和风晚奏簧。期君贞节操，持此到岩廊。
小轩山茶一株春过半矣尚未盛开口占一绝
谢香塘（清代）

春光久已到山城，底事含葩态未呈。绝色由来难便嫁，催妆应是待诗成。
赠范直夫
朱松（宋代）

将军竞病诗成处，南浦春归兰玉丛。渐减心情身老大，久乖谈笑路西东。

乡关落日苍茫外，樽酒寒花寂历中。且与寓公同放旷，浩歌相属倚秋风。
鸿门宴
周权（元代）

项王高宴鸿门北，风云奔走天为黑。椎牛刺豹酒三行，谈笑戈为生顷刻。

岂知天命非人谋，玉玦三提事何益。兴亡楚汉两干将，开辟乾坤双白璧。

喑呜漫说万人敌，隆准天人竟谁识。玉斗声中霸业空，乌江江水还流东。
燕山亭 清明后一日，用曝书亭《清明日饮杏花下》韵
顾太清（清代）

已过清明，社燕初来，风信几番吹透。红了杏花，白了梨花，绿遍池塘杨柳。

恰恰娇莺，听帘外、新簧圆溜。依旧。到乍试春衣，海棠时候。

不是旧时人面，奈多病多愁，花能知否。鬓丝禅榻，寂寞闲窗，堪笑有花无酒。

意懒心慵，偏遇者、困人长昼。回首。春渐老、花飞渡口。
桂州北望秦驿，手开竹径至钓矶，留待徐容州
柳宗元（唐代）

幽径为谁开，美人城北来。王程倘馀暇，一上子陵台。
柴步滩
杨万里（宋代）

江阔水不聚，分为三五滩。
遂令客子舟，上滩一一难。
小沙已成洲，大洲已成山。
山有树百尺，树围屋数间。
水底复生洲，沙湿犹未乾。
从此洲愈多，安得水更宽。
忆从严陵归，水落不能湍。
拖以数童仆，折却十竹竿。
今兹过吾舟，念昔犹胆寒。
感旧纱帽 帽即故李侍郎所赠。
白居易（唐代）

昔君乌纱帽，赠我白头翁。
帽今在顶上，君已归泉中。
物故犹堪用，人亡不可逢。
岐山今夜月，坟树正秋风。
题江山万里图
周密（宋代）

暮雨朝云巫峡梦，西风落叶洞庭秋。扁舟两屐终多事，短轴明窗且卧游。
寄别左与言
郑刚中（宋代）

寒生坐孤穷，浪迹远羁寓。
千金买卜龟，所用良失措。
如闻过瓜期，骞扬引雄翥。
放直州县腰，阔作台省步。
念欲拜公别，心往足不赴。
铭肌荷恩知，痴坐乖礼数。
可但颜甲厚，颇亦背芒负。
梅雨五月寒，洄洄绿烟树。
二岭遮梦魂，不到船行处。
安得赴双桨，翩翩若鸥鹭。
念奴娇（亲情拾得一婢，名念奴，雪中来归）
史浩（宋代）

枝头蓓蕾，褪红绡微露，江南春色。多谢东风吹半朵，来入骚人瑶席。粉脸轻红，芳心羞吐，别有真消息。妆台帘卷，寿阳著意留得。

好是雪满群山，玉纤频捻，泛清波文鹢。深院相逢人尽道，标格都从天锡。梦蝶徒劳，霜禽休妒，争奈伊怜惜。高楼谁倚，寄言休为横笛。
南渡邹大舟中作
洪朋（宋代）

谷鹿洲前秋风起，渌波亭下小舟里。邹子揖我狮子尾，谈天舌舟倾我耳。

散发船篷玩秋水，茗碗荡胸无泥滓。牛羊下山催客子，挂席明朝即千里。
乾宁八景 其三 驿亭甘井
张缙（明代）

谁开古井驿亭中，百尺曾闻海眼通。六月行人汗如雨，辘轳清响下梧桐。
状江南 仲秋
沈仲昌（唐代）

江南仲秋天，鲟鼻大如船。雷是樟亭浪，苔为界石钱。
泊船百花洲登姑苏台二首
杨万里（宋代）

客里逢春了不知，牡丹剩买十来枝。
东风动地从渠恶，吹尽杨花无可吹。
赋季子祠
殷奎（明代）

让王开国江之左，尚父周王十三世。
僣王一变变于夷，至德巍巍谁复继。
有美季子才且贤，历聘上国何翩翩。
东游纵观太师乐，王风帝德皆能言。
周旋齐鲁说诸子，无愧古人相警意。
衣酬献著交情，佩剑终县见高谊。
使车焞焞尚未还，鱼中之刀机已先。
去之宁附子臧节，不忍父子兄弟戕其天。
世人躗言何足数，类云辞国兆亡土。
不知自古皆有亡，曾有遗风振千古。
春秋大义昭日星，特笔表墓幽光明。
故国遗祠神戾止，吴民世世丰粢盛。
周之孙子乌台彦，烈日秋霜映颜面。
阖闾城边春水波，荡漾兰舟过淮甸。
高台凤舞大江东，孰作乌台气势雄。
明年台前霜叶红，归陪骢马观吴风。
观吴风，歌至德，季子祠前照秋色。
满江红·屈指兴亡
张煌言（明代）

屈指兴亡，恨南北、黄图消歇。便几个、孤忠大义，冰清玉烈。赵信城边羌笛雨，李陵台上胡笳月。惨模糊、吹出玉关情，声凄切。
汉宫露，梁园雪。双龙逝，一鸿灭。剩逋臣怒击，唾壶皆缺。豪杰气吞白凤髓，高怀眦饮黄羊血。试排云、待把捧日心，诉金阙。
送朱泮英随从事公西上
释德洪（宋代）

文如水行川，气如春在花。挟书随乃翁，千里游京华。

人生少年乐，于子何以加。上庠阅英俊，过目知等差。

君才固逸群，如金浑泥沙。明年对殿陛，落笔翻龙蛇。

遥怜绿槐阴，绛帐张红霞。金门看跃马，芦鞭作横斜。

滔滔九衢中，欢情浩无涯。驭吏亦傲睨，隐语相嘲誇。

红妆莺燕语，拭目兴叹嗟。知谁乞佳句，骏墨字如鸦。
舟中别陵阳诸山
邵燮（清代）

别人容易别山难，更倚蓬窗借一看。却喜琴滩千百转，时时涌出数峰寒。
中秋玩月寄适唐氏姑母沈太夫人
沈溎（清代）

慈颜暌隔几经秋，秋月重圆万象幽。银汉冲霄横玉宇，金波炫象射琼楼。

迟来雁信频遥盼，怕对蟾光照别愁。翘羡膝前兰桂绕，承欢犹忆比儿不。
鹧鸪天
郑元秀（宋代）

落落南班间世英。风流人物汉更生。当时良月垂孤处，天女惊香下广庭。

鲸作量，兕为觥。尽倾家酿祝修龄。校雠天禄须君辈，藜杖看陪太乙皇。
癸丑仲秋建安郡学丁奠退而作颂并勉同志之士颂曰
赵汝腾（宋代）

建水怀襄，孔殿岿然。文未坠地，道昭于天。轮奂鼎新，丁奠揭虔。

肃肃冠佩，粲粲豆笾。惟圣立范，载籍具传。浑浑噩噩，书教百篇。

危微精一，纲领所先。诗六义教，风雅颂全。曰思无邪，蔽以一言。

易教精微，四德首元。演六十四，母坤父乾。春秋事教，惟义与权。

行夏之时，独许颜渊。乐教导和，钟鼓管弦。雷出地豫，乐之大原。

礼教导中，三百三千。其端辞逊，如始达泉。垂兹六教，何千万年。

眷惟此邦，儒哲比肩。厥有考亭，是绍涧瀍。发挥六学，有功圣贤。

守吏初献，与士周旋。祀毕作颂，同志勉旃。
第三峰
常建（唐代）

西山第三顶，茅宇依双松。杳杳欲至天，云梯升几重。

莹魄澄玉虚，以求鸾鹤踪。逶迤非天人，执节乘赤龙。

旁映白日光，缥缈轻霞容。孤辉上烟雾，馀影明心胸。

愿与黄麒麟，欲飞而莫从。因寂清万象，轻云自中峰。

山暝学栖鸟，月来随暗蛩。寻空静馀响，袅袅云溪钟。
塞下
黄滔（唐代）

匹马萧萧去不前，平芜千里见穷边。关山色死秋深日，

鼓角声沈霜重天。荒骨或衔残铁露，惊风时掠暮沙旋。

陇头冤气无归处，化作阴云飞杳然。
寄题杨元光黄岩清畏轩
孙觌（宋代）

杨公相大历，独擅德爵尊。清渭贯泾浊，寸胶定河浑。

高名冠朝伦，流风被仍昆。悠然向千载，凛凛尚目存。

官闲拥黄紬，卧听衙集喧。萧萧凫鹥行，重糈不到门。

蝗虎不待驱，闻风自惊奔。所贵知我希，已及鱼与豚。
登城春望
王勃（唐代）

物外山川近，晴初景霭新。
芳郊花柳遍，何处不宜春。
拟寻邓尉梅花不果回舟次镇江
光聪诚（清代）

江头买棹趁春回，万树空嗟邓尉梅。未到铜坑看绰约，且凭铁瓮一徘徊。

鹤铭沙迹终难辨，羊石雄风尚可猜。鸥鸟容吾亲浩荡，不妨盛世老樗材。
苏澳从军诗 其二
张云锦（清代）

无路荒山峻，参天古木高。修蛇临涧跃，怪鸟绕营号。

瘴毒蒸丰草，炊烟爇湿蒿。不须言战事，士气已萧骚。
采莲
陆游（宋代）

云散青天挂玉钩，石城艇子近新秋。
风鬟雾鬓归来晚，忘却荷花记得愁。
散策
释绍嵩（宋代）

江上云亭霁景鲜，画屏展尽一山川。
迟迟欲去犹回首，目尽孤烟白鸟边。
路中救小鱼
陈普（宋代）

道逢涸辙一穷鱼，气息如丝沫尚濡。未得相携沧海去，蛙池共活谅中孚。
澄心阁
刘摰（宋代）

危栏倒影下千寻，空水无声万象沉。试问登临来往客，几人澄得利名心。
贺太僕钱少卿直秘阁
杨亿（宋代）

几年宿卫向周庐，频贡文章白玉除。
才换月卿归少列，又来天禄校中书。
东吴世胄王孙贵，北第门阑太僕居。
春草题诗欺谢客，上林奏赋慕相如。
石渠讲论应重席，翠辇巡游且奉车。
禁籞风光暮春月，彯缨看是缀严徐。
送韩侍御归山
张籍（唐代）

闻君久卧在云间，为佐嫖姚未得还。新结茅庐招隐逸，

独骑骢马入深山。九灵洞口行应到，五粒松枝醉亦攀。

明日珂声出城去，家僮不复扫柴关。
山中怀友 其五
萨都剌（元代）

卓荦恒山秀，相逢几抱琴。五年风雨别，四海弟兄心。

岭外梅花远，山中桂叶深。定知嵇叔夜，高兴满云林。
次韵彦达催诗
张纲（宋代）

老去交亲浑谩与，兴来终日饮亡何。扣门颇厌催书债，隐几凭谁遣睡魔。

肯怪物情相楚越，端由吾道自丘轲。衰慵更着诗烦恼，笔阵方开已倒戈。
迓古心观相师长沙
陈杰（宋代）

夹道欢呼百吏恭，微垣上相邻藩雄。
一星文采低南斗，十乘先驱走祝融。
孔子犹须晚封楚，周公只合早归东。
林深近亦闻时事，小驻油幛请下风。
吴宫辞
白居易（唐代）

一入吴王殿，无人睹翠娥。楼高时见舞，宫静夜闻歌。

半露胸如雪，斜回脸似波。妍媸各有分，谁敢妒恩多。
感应王祠
华岳（宋代）

如神正直护缧囚，当代公卿总合羞。
疏纸未烧谋已遂，炉香方爇病先瘳。
乞灵屡假三更寐，释缚常万家户侯。
待得有勋书竹帛，一封当为荐宸旒。
赠潘孝廉丈德舆即送其还淮安四章 其二
姚燮（清代）

龙门塞砂砾，源绝不可治。坐令江河流，横溢淆渎支。

启箧示新卷，拂几雒诵之。悱恻达中腑，缘饰芟外词。

化理兼众妙，沈语耐百思。若有古人息，隐默通太希。

乃信天地间，元音无绝时。李杜炯日月，久为云蔽亏。

悠悠千载心，耿耿同此期。
小桥
宋庠（宋代）

野水危梁渡，凌虚一径横。
郑车求代涉，汉櫂且专行。
濠咏观鱼乐，圯书跪履情。
斜阳葭菼岸，鸥鸟为谁惊。
谒韩祠
陈知柔（宋代）

斯文何罪窜南荒，来谒孤祠泪数行。
恐有遗书藏坏壁，岂无哀赋吊沅湘。
精神不受氛烟蔽，道义长涵日月光。
西壁萧萧香火冷，何人能与作堂皇。
早起偶成
张耒（宋代）

枕席清如水，萧然一老僧。
鸡声消壁月，晓日失窗灯。
山叶寒逾响，江云薄易凝。
老僧曾教我，任运且腾腾。
赋弩
朱异（魏晋）

南岳之干，钟山之铜。应机命中，获隼高墉。
望九华山怀卢青阳君叙
陈履（明代）

九华山色郁苍苍，拟访青莲意未偿。异代风流怜寂寞，千秋词赋有辉光。

卧游自笑驰情远，坐啸谁当引兴长。知尔政成多暇日，时时窗岫对壶觞。
喜马戴冬夜见过期无可上人不至 其一
姚合（唐代）

客来初夜里，药酒自开封。老渐多归思，贫惟长病容。

苦寒灯焰细，近晓鼓声重。僧可还相舍，深居闭古松。
昆山夜泊舟中遣怀
胡峄（宋代）

念昔扶衰别故城，敢期身见稍休兵。连年防患秋更急，此节浮家夜亦行。

梦里不应追昨梦，生前聊复且偷生。空中鸟迹谁能记，万古由来一妄情。
读梁成楠钓龙台古风即用原韵赋七律呈政
赵元安（清代）

杰士胸襟郁勃哉，狂歌啸起钓龙台。君王已遂骑鲸去，神鬼群龙破壁来。

旧事兴亡麋鹿感，长篇歌泣凤凰才。登临无限云雷愿，横恣翁山笔阵开。
缘识
宋太宗（宋代）

紫檀金线槽偏蹙，拨弄朱弦敲冰玉。
指法从来天下闻，翻成尽入升平曲。
传之世上五音足，希夷道听化民俗。
盘龙面对压鳌头，玄微风散万般流。
长春苑内斗酣酒，阳和自态低回首。
声高细咽浪潜幽，不胜情处稀还有。
韵响寒空明月里，亦非涤荡凡愚耳。
谩说仙家调宫徵，丝竹那堪将比擬。
温柔腕软一双轻，满坐馨香来四起。
珠囊氛破无多力，好似凤皇张羽翼。
昔时皆总用心劳，几许名扬弹尽得。
和合象同琴与瑟，凝神巧妙通南北。
莺娇舌急恋芳菲，水精帘外欲含辉。
此艺人间堪可重，杏花杨柳色依依。
耍蛾儿
王哲（金朝）

不会修行空养肚。肾肺心肝脾祖。五团臭肉怎为主。先把黄婆咄去。赶退青龙兼白虎。不用婴儿姹女。诸公要觅长生路。别有一般门户。
偈五十三首 其二十二
释克勤（宋代）

通身是眼见不及，遍身是耳闻不彻。通身是口说不著，通身是心鉴不出。

直饶尽大地明得，无丝毫透漏。犹在半途，据令全提。

域中日月纵横挂，一亘晴空万古春。
张仲山枝巢
孟宗献（金朝）

达人孤高与世疏，百年直寄犹须臾。归来掩关聊自如，人之不足等有馀。

乐哉下视濠梁鱼，逍遥自契蒙庄书。异时驭气游太虚，我知枝巢亦蘧庐。
桑磐赠赵隐居
孙锐（宋代）

湖南茅屋裹，避世隐墙东。
瀹茗知泉味，栽桑助女工。
高歌牛背笛，称棹艇头风。
忆昔天随子，相逢乐在中。
晚春
释守璋（宋代）

草深烟景重，林茂夕阳微。
不雨花犹落，无风絮自飞。
禅人并化主写真求赞 其一一五
释正觉（宋代）

体之湛存，潮缩海门。用之亡痕，春入华根。光明射珊瑚之魂，波澜派昆崙之源。

影动非幡，声扬度垣。静以应繁，冲以待喧。骐骥之姿，千里之奔。

云梦之量，八九之吞。斲轮之工兮拟谁授克家之学，抱瓮之朴兮将自灌丈人之园。
魏国太夫人陈氏挽歌词
陆佃（宋代）

漏逐晨钟尽，舟随暮壑移。文归大家传，行在小星诗。

珠佩临江失，金丹渡海迟。侍郎头已白，儿慕不胜悲。
送罗郎中官勾玉局观
司马光（宋代）

官名为玉局，已与俗尘疏。
钟出寒松迥，香凝古殿虚。
乡闾非甚远，俸禄岂无余。
谁道神仙乐，神仙恐不如。
醉歌
李时行（明代）

仰看云间月，清光圆复缺。俯见枝上花，朝荣暮还歇。

人生少壮能几时，朱颜忽改鬓成丝。如渑之酒且相劝，莫使空留异代悲。

韩彭功成身已醢，金张许史今何在。子云才高翻堕阁，相如卧病文园内。

文章富贵亦何有，古往今来同一慨。劝君莫惜千黄金，且向醉乡斟复斟。

临邛垆头香且美，醉来击剑歌古今。飞琼小玉娇相向，琵琶细和江南音。

人生适意忘忧辱，刀锥世上徒碌碌。觥筹历乱襟抱开，轩冕铢视谁拘束。

君不见章华铜雀今埃尘，妆楼空锁青娥人。酒星不照夜台魄，杜鹃叫断空山春。

又不见雍门泣罢田文朽，霍家门外狐兔走。黄金满籯不肯醉，月落花残成皓首。
次韵和盛博士寄赠李四寺丞因以述怀
杨亿（宋代）

钱郎满腹贮精神，坐上诗成压倒人。相识只从抛竹马，留欢长是鲙金鳞。

西园宴喜期清夜，曲水追随约暮春。不到门墙欲旬浃，已应悬榻满埃尘。
九日与宗之对酌怀梁溪诸季时菊花犹未结蕊于药果中得茱萸泛酒有馈山果海鲜者多素所不识赋诗见意二首 其二
李纲（宋代）

父子相随万里馀，途穷端欲哭杨朱。三年客里逢佳节，九日樽前念友于。

海上及秋吟蟋蟀，鬓边何日插茱萸。吾生老矣谋身拙，叹息乾坤一腐儒。
中宗引谚
佚名（唐代）

冬至长于岁。
过陈司谏墓
刘祁（元代）

鸾坡乌府旧游空，三尺孤坟野寺中。犹有忧时心不死，墓门昨夜起秋风。
过乌石大小二浪滩，俗呼浪为郎，因戏作竹枝
杨万里（宋代）

小郎滩下大郎滩，伯仲分司水府关。
谁为行媒教作赘，大姑山与小姑山。
天窗
张耒（宋代）

凿屋分将一尺明，坐令隔幌见帘屏。
任从世界倾盆雨，只要萧萧数点声。
松斋偶兴
白居易（唐代）

置心思虑外，灭迹是非间。约俸为生计，随官换往还。

耳烦闻晓角，眼醒见秋山。赖此松檐下，朝回半日闲。
挽叔祖户部侍郎诗四首 其一
张镃（宋代）

从此无因见，南园老叔翁。朝廷世臣少，文献我家穷。

达宦谁无分，全材不易逢。先王勋第一，号恸仰天公。
初至都书金城坊所僦屋壁
宋褧（元代）

士龙东头士衡西，长沙舞袖难旋转。豪家尽有厦连云，自是诗人嫌日短。
登新河桥诗
刘敞（宋代）

朝阳破雾水浮空，极目江湖一望中。三十六陂冰雪解，鱼龙鳞鬣动春风。
泊南康观放水灯
郭之奇（明代）

湖天同疋练，澄色远相串。孤城倚山巅，倒影于斯见。

扁舟晚泊之，夜眺生孤羡。雨馀暮微烟，风恬波无溅。

须臾荡浮辉，隐映分流转。艳拟百花红，妆为玉镜传。

又如晚日霞，馀彩云中变。远望复纷纷，忽疑星片片。

飞芒碧空际，来往天河穿。久坐起沉吟，身未浮槎践。

依尔一叶中，胡乃眼前眩。因念春光至，抑亦湖得先。

万点簇新华，交与水天绚。喜杀诸童奚，聚喧俱忘倦。

齐言进香人，水灯施湖面。掀髯一推窗，索然无复恋。
观潮阁
宋之才（宋代）

风烟未息倩诗催，小立栏杆亦快哉。
江面贴天晴更好，涛头拍案去仍回。
晚山过雨乱鬟拥，细舶点空浮雁来。
坐待月明寒练净，片槎直欲到蓬莱。
书郑抚干诗卷后
唐庚（宋代）

本合金闺去，翻来玉垒游。边尘凝不动，诗债索相酬。

自得清新庾，非关锻鍊周。云台家体格，文馆祖风流。

冀北虽蒙顾，辽东祗自羞。好传江上女，歌向竹枝秋。
送周器之归润再索
王令（宋代）

何须别子始沾衣，久有江南去梦飞。
为语青山幸相望，壮夫终不白头归。
舟行步一杯亭春望前韵 其一
霍与瑕（明代）

豸服久行春，春心漫浩浩。画角引风清，蒲帆依露缟。

春昼日以长，春华日以老。望望葛阳溪，两岸盈芳草。

舟行迅碧流，棹歌声自好。棹歌复棹歌，青蓑寒在抱。
题黄时简台旌孝廉卷
郑岳（明代）

崇仁除目下，朝野咸称难。浇俗相纠结，积蠹穴其间。

自昔官于斯，鲜能保终完。君少出宦门，吏治识其端。

曰兹机在我，民性岂终顽。冰檗凛自持，昼夜思民艰。

政平讼亦理，田里方相安。闻君忽遭丧，相顾尽悲酸。

知君行橐贫，相与助清寒。君谊一不受，徒跣奔讣还。

观风贤柱史，闻之亦永叹。廉孝苟不彰，何以励庶官。

千里遥致奠，九原慰亲欢。兹举诚异典，舆论永不刊。

士习日趋下，砥柱回狂澜。愿君益修饬，白首如红颜。
浪淘沙 其三 题寒蝉秋菊图
李炳灵（清代）

又近菊花时。抱叶蝉嘶。秋声秋色两相宜。绘出区区齐女怨，来伴东篱。

音远最高枝。不借凉飔。清风彭泽可能追。若有人号呼欲出，无限秋思。
吴子隆兼隐斋歌
刘宰（宋代）

前驱十里旌旗红，后骑蹀躞如游龙。
绮窗阿阁最深处，归来燕坐围香风。
不如理掾吴夫子，岸帻高吟酒一中。
高少山头渭水边，耕云钓月老林泉。
巢由不生沮溺死，鱼虾麋鹿俱忘年。
不如理掾吴夫子，安閒寄傲庭西偏。
富贵诚可乐，幽栖端足尚。
牵黄复出上蔡门，李斯悔杀为秦相。
介推有母须求禄，不应决意归绵上。
吴夫子，听我歌。
当朝剑佩冠峨峨，趋营未免伤天和。
古来隐者亦已多，洁身乱伦如彼何。
君今非仕亦非隐，京尘不染白玉珂。
青衫从事今十载，万事忘怀真实在。
但令堂上笑平反，岂计庭前罗翠黛。
是中不减山中乐，底用青鞋游物外。
吴夫子，吾所敬。
兼隐名斋足相称，谁其尸之勾漏令。
宫词 其八十六
周彦质（宋代）

三卫千官侍冕旒，君王郊祀款圆丘。彩棚夹路瞻天表，一半珠帘上玉钩。
送如水头
释咸杰（宋代）

如如方解说，此说若为通。
戳瞎摩醯眼，掀翻宇宙空。
枯柴聊作用，活火展家风。
去去休言别，智音一笑同。
山中菊花 其一
释古易（明代）

为爱高秋意，亭亭水一湄。寒光难入谱，秀色自成篱。

逸士分栽处，闲僧采服时。山居真不易，相对足栖迟。
七月二十九日崇让宅宴作
李商隐（唐代）

露如微霰下前池，月过回塘万竹悲。
浮世本来多聚散，红蕖何事亦离披？
悠扬归梦惟灯见，濩落生涯独酒知。
岂到白头长只尔，嵩阳松雪有心期。
江神子慢 伪坐
王吉昌（元代）

谷神死不作。蛰窟彼、心迷用功错。妄穿凿。搜玄妙、水谷云根为托。谩消索。扭捏一身常把捉。相专著、地关无锁钥。天门不折弥封，岂留气，有无若。难为三宫升降，执一性返失，西来糟粕。道情薄。乖魂魄、动静龙虎盘礴。昧橐龠。怎炼玉炉金水结，无丹体、何能云步乐。傥还剔透玄机，会蓬莱约。
次韵萧上舍仁叟赋杭州旧游
刘诜（元代）

帝城钟鼓雨初晴，御柳春烟绕禁青。万里湖山天远近，百年歌舞梦酣醒。

别离共叹秋双鬓，兴废惟馀月一庭。寄语遗编须爱重，清时要听伏生经。
初祖赞
释法薰（宋代）

航海越漠来，几度药不杀。
坏我震旦人，至今厮淈{左氵右盾}。
侏儒
朱松（宋代）

侏儒饱官粟，适市行勃窣。但知随众笑，了不见优拙。

暮归遭客问，闵默羞齰舌。心知续凫悲，慎莫尤造物。
挽刘荣甫 其二
杨士奇（明代）

平生孝行何人继，不受遗金世亦稀。岁岁朝廷赐牛酒，于今寂寞掩荆扉。
送赵吉州判院器之移利路提刑
杨万里（宋代）

赵侯迈往隆准孙，未年五十尃三城。
千里秋毫无遁情，两眼洞照如秋鹰。
何须奋髯走百吏，棠阴画寂清如水。
年年州人吃贱米，侲子蹈歌冻黎喜。
去冬苦暖未有梅，使君一笑梅花开。
夜吹平地一尺雪，留下丰年今岁回。
使星移照天西去，白鹭青原遮不住。
即随丹诏归握兰，遂持紫橐甘泉班。
寄吴公济兼简李伯谏五首 其一
朱熹（宋代）

客子归来春未深，祇应寒雨罢登临。闲窗竟日焚香坐，一段孤明见此心。
送日本僧游五台
程本立（明代）

中国有僧来日本，铁船过海是耶非。三更地底金乌出，万里云耶白鹤飞。

性本圆明能作佛，迹无拘碍已忘归。五台到日应残臈，看取天花满衲衣。
无题
潘德元（明代）

月向天边夜夜生，秋风何处彩云横。
鱼无密信来青海，蟢有闲丝挂晚晴。
春玉渐看腰似削，愁城不怕酒如兵。
而今只合笼鹦鹉，能向琵琶唤小名。
海音诗
刘家谋（清代）

夜合花开香满庭，鸳鸯待阙社犹停。怪来百两盈门日，三五微芒见小星。
燕居
羊士谔（唐代）

秋斋膏沐暇，旭日照轩墀。露重芭蕉叶，香凝橘柚枝。

简书随吏散，宝骑与僧期。报国得何力，流年已觉衰。
又用韵简李深之
文天祥（宋代）

晚尊和月吸，早饭带星炊。
鹏鷃从高下，螳蝉任黠痴。
水澄神自止，云远意俱驰。
门外谁车马，故人来课诗。
送李留后赴镇天平
苏颂（宋代）

出拥朱轓就镇雄，须句封国济亭东。
干旄光动奎躔外，阃节权并鲁分中。
两绶鵰鹰纹异绣，半符鱼虎佩兼铜。
朝廷慎重惟良选，定有能声惬帝衷。
九日宴集懋社十首 其二
瞿士雅（清代）

偷得浮生半日闲，登高何必上龙山。自嫌诗酒犹多兴，无限秋光为解颜。

野石静排为坐榻，白云深处寄柴关。林亭自有幽贞趣，今日应须醉始还。
九月梅花
张镃（宋代）

寂历疎条叶未空，忽惊冰靥照霜负。
秋来心事谁能领，不向篱边数菊丛。
左冯翊寄东镇张致一兼简闻喜亲旧
赵鼎（宋代）

一官冯翊郡，为况定如何。水似古桐苦，风如东镇多。

幽心迷簿领，断梦阻关河。赖有清樽酒，时时一醉歌。
谢慧明王道自大面山宁赠三诗并密黄精
程公许（宋代）

与君一再会岷山，共把匏尊中圣贤。
强说市朝为大隐，何如山泽友臞仙。
空中皓月参心地，海面浮沤悟世缘。
安得一龛时晤语，笑披云雾豁青天。
凌歊台
韩元吉（宋代）

山到西江势却回，倚山楼殿更高台。
天容水色望中见，帆影车尘窗际来。
桑枯棋分千里迥，波涛壁立两峰开。
登临拟问兴记如，白塔亭亭锁翠苔。
秋夜书怀
陆游（宋代）

断香漠漠绕藤床，新月娟娟转画廊。
乡远每劳千里梦，雨悭未放九秋凉。
衰迟分作骥伏枥，敛退敢求锥出囊。
剩喜今年有奇事，严遵滩下系归航。
所思亭海棠初折赠两使者将以小诗
张栻（宋代）

未须比拟红深浅，更莫平章香有无。
过雨夕阳楼上看，千花容有此肤腴。
次韵邓正字慎思秋日同文馆九首
晁补之（宋代）

风云日夕改，秋气袭堂闱。
映叶无蜩响，依丛有蝶归。
官壶催赐酎，邻杵急成衣。
留滞真何补，蒪鲈兴又违。
临水送将归
舒岳祥（宋代）

落叶秋江外，孤镫远树中。
片帆天上下，明月水西东。
岐渚潮来白，晴霞暝更红。
一尊临水驿，莫忘寄诗筒。
忆古城柿
洪适（宋代）

果园幽僻少能知，丹柿乌椑手自移。欲学郑虔书坠叶，何人解有寄来时。
酬许右史九日小山见赠 其一
李攀龙（明代）

南山秋色照东篱，又是陶家载酒期。彭泽罢来无俗客，何妨不许白衣知。
楚有{蕱肖换旱}菜色洁而味辛夜对吴监丞饮饮
杨冠卿（宋代）

山泽有臞儒，骨相无食肉。
平生藜苋肠，愧负诗书腹。
碧涧掇香芹，雕盘堆苜蓿。
艰苦谋一饱，未免穷途哭。
君今食万钱，肥甘非不足。
味厌五侯鲭，嘉蔬列琼玉。
云自楚中来，芳辛有余馥。
一笑下箸空，鲸饮荐醽醁。
吟余诗思清，如行湘水曲。
湘君不复见，直欲跨黄鹄。
它山堰
应煟（宋代）

十里犹闻震地雷，海神惊惧勒潮回。
游人只爱山川好，一馀因谁惠得来。
村居
徐逸（宋代）

酸甜半熟山头果，红白争开屋角花。
紫户不关春睡足，太平多在野人家。
除妄
洪咨夔（宋代）

酒泉能醉么，饭颗免饥不。万事得如愿，一生应莫愁。

凉风高放鹤，落日倒骑牛。诸妄冰消尽，吾师马少游。
送外
龙辅（宋代）

与君非一身，同户醒相忆。
而况出门去，宁知南复北。
彼尔有棠五章章四句黄钟清宫
黄佐（明代）

彼尔有棠，敷贲于稷。焞焞輶车，迈如弗克。

我车徂丘，六辔既柔。夙夜其勤，爰诹于郊。

我车徂岨，六辔如组。夙夜其勤，爰谋于野。

我车徂薄，六辔如濯。夙夜其勤，爰度于国。

我车徂宫，六辔既雍。夙夜其勤，爰询于公。
唐享昊天乐。第六
武则天（唐代）

昭昭上帝，穆穆下临。礼崇备物，乐奏锵金。

兰羞委荐，桂醑盈斟。敢希明德，幸罄庄心。
蝶二首
杨公远（宋代）

款款穿芳径，双双度短墙。
不知身是幻，抵死恋花香。
送严上人还永嘉
释道潜（宋代）

道人出处孤鸿俦，讵肯低回受羁绊。飘风转日历九州，不羡骑羁游汗漫。

我生与君几相逢，穷幽摘胜时乃同。胸中妙道未容扣，又引高兴辞秋风。

君家住在孤屿侧，此别何时见颜色。欲识相思一寸心，冷月依依挂空碧。
梅
廖行之（宋代）

江北江南入夏来，云蒸日煦欲黄梅。
邸居兀坐关山隔，空想微酸到齿隈。
秋江小景
宋褧（元代）

霜落吴江息暮涛，荻芦花叶冷萧骚。山林真隐今谁在，画里渔舟亦自高。
留别子肃
赵蕃（宋代）

欲雪不雪云雨愁，将行未行心口谋。
问胡不去良有由，故人伏口关我忧。
自心初识十年游，不作世人新白头。
抱关非为辞挟搜，乃知自欲吾志求。
适来遂作兼旬留，昔者公侯今日瘳。
河山空能泣楚囚，不如窗几问不休。
公如大道鸣骅骝，我乃蹇足历涧沟。
弥明故足悲侯刘，淙淙讵识东之流。
怀哉黄堰公先畴，章泉吾亦营菟裘。
莫言相望风马牛，苇间会有延缘舟。
府帅
王十朋（宋代）

使君开宴小蓬瀛，幕客参陪亦与荣。茗煮寒泉饮清白，酒斟佳月赏分明。
东山道院
白玉蟾（宋代）

烟月荒凉野色寒，松梢滴露夜将阑。
人家旷绝无鸡犬，一鹤飞来点翠山。
书事二首
刘克庄（宋代）

空空都没一行书，行行徒矜九尺躯。
面上带妖真可耻，脚中有鬼不容扶。
末年铁拐传仙诀，他日金锥抉冢珠。
泉下定为明允笑，果能看破半山无。
论诗绝句三十首 其十五
赵清瑞（清代）

摩诘老画师，诗亦同画妙。鹿柴辛坞间，寓目都诗料。
寓兴七首
魏野（宋代）

勿谓患至大，君圣民有赖。
勿谓事至小，父荒子无告。
因思唐尧九年水，少於骊姬数滴泪。
焚香昼睡比觉香犹未散戏作
陆游（宋代）

燕梁寂寂篆烟残，偷得劳生数刻闲。
三叠秋屏护琴枕，卧游忽到瀼西山。
分菊
郭仁（宋代）

小畦香雨碧颸颸，分得新苗旋作篱。
为待繁英供采掇，故寻异本斩芳奇。
野人自爱编青障，老圃先教拥绿泥。
浊酒预拚重九约，狂风莫损最高枝。
秋夜望月忆韩席等诸侍郎因以投赠
李林甫（唐代）

秋天碧云夜，明月悬东方。皓皓庭际色，稍稍林下光。

桂华澄远庭，璧彩散池塘。鸿雁飞难度，关山曲易长。

揆予秉孤直，虚薄忝文昌。握镜惭先照，持衡愧后行。

多才众君子，载笔久词场。作赋推潘岳，题诗许谢康。

当时陪宴语，今夕恨相望。愿欲接高论，清晨朝建章。
题廓然居士指庵
释守卓（宋代）

全指即亡指，应机何有机。此庵容法界，当处洞真归。

寂是用还是，生非佛亦非。南方休更问，一笑豁离微。
诉衷情
阮恩滦（清代）

绣绒窗底卷银钩。蝉鬓理还休。星期暗数灵匹，河汉正西流。

思往事，触新愁。莫凭楼。梧桐夜雨，点点声声，渐做深秋。
渡河到清河作
王维（唐代）

泛舟大河里，积水穷天涯。
天波忽开拆，郡邑千万家。
行复见城市，宛然有桑麻。
回瞻旧乡国，渺漫连云霞。
陈元龙
刘敞（宋代）

元龙湖海士，固有湖海气。自卧百尺楼，群儿仆诸地。

大贤资远百，高节迈一世。四野为户庭，九河乃衣带。

灵机有时屈，英识岂独闭。蛟龙随波游，耻与鱼鳖计。

击剑歌商声，捐书谢俗议。功名留当年，异代见君意。
闻笛
陆游（宋代）

雪飞数片又成晴，透瓦清霜伴月明。
一曲忽闻高士笛，临窗和以读书声。
自题懒愚室
何师韫（宋代）

君不见南岳懒残师，佯狂啖残食。鼻涕任垂颐，懒为俗人拭。

又不见愚溪子柳子，堂堂古遗直。以愚名溪山，于今慕其德。

二子真吾师，欲见不可得。唯有懒愚树，终日对颜色。

齐威勤读书，轮扁巧斲轮。勤巧动心志，何如懒愚贞。

衰年发已皤，行少坐时多。亦欲效勤巧，奈此懒愚何。
重游洛川
邵雍（宋代）

买石尚饶云，买山当从水。
云可致无心，水能为鉴止。
性以无心明，情由鉴止已。
二者不可失，出彼而入此。
续访得七人 黄太史
王十朋（宋代）

豫章官逸远，直笔非谤史。天遣来黔涪，诗鸣配子美。
铁笛亭
项安世（宋代）

夜啸千崖裂，朝吟万象苏。
山人大自在，无泪捋君须。
文友
李吕（宋代）

摛辞气为主，盛气理或差。
大音等韶护，小巧同春葩。
参政宣献楼公挽歌辞 其四
史弥宁（宋代）

耆英续续閟重泉，好在灵光独岿然。入侍已成鸿鹄羽，退休俄值白鸡年。

伤心藏笈书无恙，盥手开缄墨尚鲜。刮目相期良不薄，可无斗酒奠桥玄。
玉蝴蝶·渐觉芳郊明媚
柳永（宋代）

渐觉芳郊明媚，夜来膏雨，一洒尘埃。满目浅桃深杏，露染风裁。尘塘静、鱼鳞簟展，烟岫翠、龟甲屏开。殷晴雷，云中鼓吹，游遍蓬莱。
徘徊。集旟前后，三千珠履，十二金钗。雅俗熙熙，下车成宴尽春台。好雍容、东山妓女，堪笑傲、北海尊罍。且追陪，凤池归去，那更重来。
雪岸图
陈克（宋代）

大年貌得寒江雪，凫雁沙头野彴微。个里有诗谁会得，情知不道一蓑归。
卢龙塞行送韦掌记
钱起（唐代）

雨雪纷纷黑山外，行人共指卢龙塞。
万里飞沙咽鼓鼙，三军杀气凝旌旆。
陈琳书记本翩翩，料敌张兵夺酒泉。
圣主好文兼好武，封侯莫比汉皇年。
莺
罗邺（唐代）

暖辞云谷背残阳，飞下东风翅渐长。却笑金笼是羁绊，

岂知瑶草正芬芳。晓逢溪雨投红树，晚啭宫楼泣旧妆。

何事离人不堪听，灞桥斜日袅垂杨。
句
晏殊（宋代）

东阳诗骨瘦，南浦别魂销。
庐山览秀四咏 其三 瞻龙
邵宝（明代）

石如龙卧也谁瞒，道眼无从物外观。吊罢武侯云满涧，西郊却怪雨来难。
乙丑元日口号十首
刘克庄（宋代）

作庆历诗赓石介，读开元报喜孙樵。
自节蒉桴谐律吕，岂无木铎采风谣。
蓄兰一本数年始得花
孙原湘（清代）

几年珍重护春寒，一箭才逢白玉阑。静色能消粗气味，异香不是古旃檀。

半生心力全抛与，万事艰难倍可欢。真到眼前偏认作，画中看又梦中看。
投京兆府试官任文学先辈
李频（唐代）

高兴每论诗，非才独见推。应当明试日，不比暗投时。

出口人皆明，操心自可知。孤单虽有托，际会别无期。

取舍知由己，穷通断在兹。贱身何足数，公道自难欺。

泽国违甘旨，渔舟积梦思。长安未归去，为倚鉴妍媸。
无杂
释妙伦（宋代）

平常用处黑漫漫，十二时中没两般。
大小赵州噇饭汉，斧头返被蛀虫鑽。
李老峪闻杜鹃呈应奉冯昂霄
陈孚（元代）

三月十九日，客行桑乾坂。杜鹃啼一声，清泪悽以潸。

故园渺何处，万里隔云巘。燕子三见归，我车犹未返。

杜鹃尔何来，吊我万里远。同行二三子，相顾一笑莞。

问我此何鸟，怪我苦悲惋。掉头不复言，日落千山晚。
天启元年歌 其十六
区大伦（明代）

父老欢呼有赐书，尽停中使减诸胥。百城长吏应宣布，当使圣恩逮里闾。
自述 其二
赵期（宋代）

高山流水兴无穷，杖策携琴踏软红。莫怨子期呼不起，请君一曲奏南风。
葵花二首
刘克庄（宋代）

植物虽微性有常，人心翻覆至难量。
李陵卫律阴山死，不似葵花识太阳。
寄云居觉老大禅师
彭汝砺（宋代）

云中楼阁绿沉沉，杖策城头望正深。山近想瞻师子坐，风来疑听海潮音。

三乘漫设牛羊鹿，一路谁分耳目心。祇道不增还不减，元来非古亦非今。
病中睡起折杏花数枝二首
王安石（宋代）

独卧无心起，春风闭寂寥。
鸟声谁唤汝，屋角故相撩。
减字木兰花
仇远（元代）

一番春暮。恼人更下潇潇雨。花片纷纷。燕子人家都是春。

莫留春住。问春归去家何处。春与人期。春未归时人未归。
慈溪龙虎轩偶成
吕祖俭（宋代）

仙都石笋似天成，凫水松龙是弟兄。
走遍游人与行客，未知谁可寄深情。